พระราชบัญญัติสงวนและคุ้มครองสัตว์ป่า พ.ศ.2535/กฎกระทรวง ฉบับที่ 2

= กฎกระทรวง ฉบับที่ 2 (พ.ศ. 2537) ออกตามความในพระราชบัญญัติสงวนและคุ้มครองสัตว์ป่า พ.ศ. 2537 =
อาศัยอำนาจตามความในมาตรา 5 มาตรา 8 มาตรา 23 และมาตรา 24 แห่งพระราชบัญญัติสงวนและคุ้มครองสัตว์ป่า พ.ศ. 2535 รัฐมนตรีว่าการกระทรวงเกษตรและสหกรณ์โดยความเห็นชอบของคณะกรรมการสงวนและคุ้มครองสัตว์ป่าแห่งชาติออกกฎกระทรวงไว้ดังต่อไปนี้ 
ข้อ 1.
การยื่นคำขอรับใบอนุญาตเพื่อดำเนินกิจการดังต่อไปนี้ให้ใช้ แบบ สป.4 ท้ายกฎกระทรวงนี้
 (1) นำเข้าหรือส่งออกซึ่งสัตว์ป่าหรือซากของสัตว์ป่าชนิดที่รัฐมนตรีประกาศกำหนด
 (2) นำผ่านซึ่งสัตว์ป่าสงวน สัตว์ป่าคุ้มครอง ซากของสัตว์ป่าสงวนหรือซากของสัตว์ป่าคุ้มครอง
 (3) นำเข้าหรือส่งออกซึ่งสัตว์ป่าคุ้มครองที่ได้มาจากการเพาะพันธุ์ตามมาตรา 18 (1) หรือซากของสัตว์ป่าคุ้มครองที่ได้มาจากการเพาะพันธุ์
 (4) นำเข้า ส่งออกหรือนำผ่านซึ่งสัตว์ป่าหรือซากของสัตว์ป่าที่อนุสัญญาว่าด้วยการค้าระหว่างประเทศซึ่งชนิดของสัตว์ป่าและพืชป่าที่ใกล้จะสูญพันธุ์ (CITES) กำหนดให้ต้องมีใบอนุญาต หรือใบรับรองให้นำเข้า ส่งออก หรือนำผ่าน
ผู้ใดประสงค์จะยื่นคำขอรับใบอนุญาตเพื่อดำเนินกิจการตามวรรคหนึ่งให้ยื่นคำขอต่อพนักงานเจ้าหน้าที่ ณ สถานที่ใดสถานที่หนึ่ง ดังต่อไปนี้
 (1) กองการอนุญาต กรมป่าไม้
 (2) สำนักงานป่าไม้จังหวัด ที่ด่านตรวจสัตว์ป่าตั้งอยู่ในเขตจังหวัดนั้น
 (3) สำนักงานป่าไม้จังหวัดที่สัตว์ป่าอยู่ในเขตจังหวัดนั้น
ในกรณีที่เป็นการยื่นคำขอรับใบอนุญาตสำหรับสัตว์ป่าหรือซากของสัตว์ป่าที่เป็นสัตว์น้ำ ให้ยื่นต่อพนักงานเจ้าหน้าที่ ณ สถานที่ใดสถานที่หนึ่ง ดังต่อไปนี้
 (1) กองอนุรักษ์ทรัพยากรประมง กรมประมง
 (2) สำนักงานประมงจังหวัดที่ด่านตรวจสัตว์ป่าตั้งอยู่ในเขตจังหวัดนั้น
 (3) สำนักงานประมงจังหวัดที่สัตว์น้ำอยู่ในเขตจังหวัดนั้น
ข้อ 2.
ในการยื่นคำขอรับใบอนุญาตนำเข้าสัตว์ป่าหรือซากของสัตว์ป่าตามข้อ 1 ผู้ยื่นคำขอต้องยื่นสำเนาใบรับรองสุขภาพสัตว์ (Health Certificate) สำหรับสัตว์ป่าหรือซากของสัตว์ป่านั้น ซึ่งออกโดยเจ้าหน้าที่ผู้มีอำนาจตามกฎหมายของประเทศที่ส่งออกสัตว์ป่านั้น และสำเนาใบสั่งสินค้า (Order) หรือสำเนาใบกำกับสินค้า (Invoice) พร้อมกับคำขอด้วยเว้นแต่เป็นการยื่นขอรับใบอนุญาตนำเข้าที่มิใช่เพื่อการค้า ให้ยื่นเฉพาะสำเนาใบรับรองสุขภาพสัตว์
ในการยื่นคำขอรับใบอนุญาตส่งออกสัตว์ป่าหรือซากของสัตว์ป่าตามข้อ 1 ผู้ยื่นคำขอต้องยื่นหลักฐานการได้มาซึ่งสัตว์ป่าหรือซากของสัตว์ป่านั้น และสำเนาใบสั่งสินค้า (Order) หรือสำเนาใบกำกับสินค้า (Invoice) พร้อมกับคำขอด้วย เว้นแต่เป็นการยื่นขอรับใบอนุญาตส่งออกที่มิใช่เพื่อการค้า ให้ยื่นเฉพาะหลักฐานการได้มาซึ่งสัตว์ป่าหรือซากของสัตว์ป่านั้น
ข้อ 3.
ในกรณีที่การยื่นคำขอรับใบอนุญาตนำเข้า ส่งออกหรือนำผ่านตามข้อ 1 เป็นการขออนุญาตสำหรับสัตว์ป่าหรือซากของสัตว์ป่าซึ่งเป็นชนิดพันธุ์ (Species) เดียวกับที่กำหนดไว้ในบัญชีหมายเลข 1 ท้ายอนุสัญญาว่าด้วยการค้าระหว่างประเทศซึ่งชนิดของสัตว์ป่าและพืชป่าที่ใกล้จะสูญพันธุ์ (CITES) นอกจากจะต้องยื่นหลักฐานตามข้อ 2 แล้ว ผู้ขอรับใบอนุญาตต้องยื่นหลักฐานดังต่อไปนี้ต่อพนักงานเจ้าหน้าที่ด้วย
 (1) ในกรณีที่เป็นการยื่นคำขอรับใบอนุญาตนำเข้า ผู้ยื่นคำขอต้องแสดงหนังสือยินยอมให้ส่งออก ซึ่งออกโดยเจ้าหน้าที่ผู้มีอำนาจออกใบอนุญาตตามอนุสัญญาว่าด้วยการค้าระหว่างประเทศซึ่งชนิดของสัตว์ป่าและพืชป่าที่ใกล้จะสูญพันธุ์ (CITES) ของประเทศที่จะส่งสัตว์ป่าหรือซากของสัตว์ป่านั้นเข้ามาในราชอาณาจักร
 (2) ในกรณีที่เป็นการยื่นคำขอรับใบอนุญาตส่งออก ผู้ยื่นคำขอต้องแสดงใบอนุญาตนำเข้า (Import Permit) ซึ่งออกโดยเจ้าหน้าที่ผู้มีอำนาจออกใบอนุญาตตามอนุสัญญาว่าด้วยการค้าระหว่างประเทศซึ่งชนิดของสัตว์ป่าและพืชป่าที่ใกล้จะสูญพันธุ์ (CITES) ของประเทศที่จะส่งสัตว์ป่าหรือซากของสัตว์ป่าไปยังประเทศนั้น
 (3) ในกรณีที่เป็นการยื่นคำขอรับใบอนุญาตนำผ่าน ผู้ยื่นคำขอต้องแสดงใบอนุญาตส่งออก (Export Permit) ของประเทศที่อนุญาตให้ส่งออกสัตว์ป่าหรือซากของสัตว์ป่านั้น และใบอนุญาตนำเข้า (Import Permit) ของประเทศที่อนุญาตให้นำเข้าสัตว์ป่าหรือซากของสัตว์ป่านั้น
 (4) ในกรณีที่เป็นการยื่นคำขอรับใบอนุญาตนำเข้ามาในราชอาณาจักรชั่วคราวเพื่อส่งออก สำหรับการนำเข้าผู้ยื่นคำขอต้องแสดงหลักฐานตาม (1) สำหรับการส่งออกผู้ยื่นคำขอต้องแสดงหลักฐานตาม (2) พร้อมกับใบอนุญาตส่งออก (Export Permit) ของประเทศที่เป็น
ถิ่นกำเนิดของสัตว์ป่าหรือซากของสัตว์ป่านั้น และใบอนุญาตให้นำสัตว์ป่าหรือซากของสัตว์ป่านั้นเข้ามาในราชอาณาจักร เว้นแต่เป็นการส่งออกไปยังประเทศที่เป็นถิ่นกำเนิดไม่ต้องแสดงหลักฐานตาม (2) ในการนี้ให้ถือว่าใบอนุญาตให้นำสัตว์ป่าหรือซากของสัตว์ป่านั้นเข้ามาในราชอาณาจักรเป็นหลักฐานการได้มาซึ่งสัตว์ป่าหรือซากของสัตว์ป่าตามข้อ 2 วรรคสอง
ในกรณีที่เป็นการยื่นคำขอรับใบอนุญาตนำเข้าหรือนำผ่านซึ่งสัตว์ป่าหรือซากของสัตว์ป่าตามบัญชีหมายเลข 2 บัญชีหมายเลข 3 หรือชนิดพันธุ์ (Species) ตามบัญชีหมายเลข 1 ที่ได้มาจากการเพาะพันธุ์เพื่อการค้า นอกจากจะต้องยื่นหลักฐานตามข้อ 2 แล้วผู้ยื่นคำขอต้องแสดงใบอนุญาตส่งออก (Export Permit) ของประเทศที่อนุญาตให้ส่งออกสัตว์ป่าหรือซากของสัตว์ป่านั้นต่อพนักงานเจ้าหน้าที่ด้วย
ข้อ 4.
การพิจารณาอนุญาตคำขอตามข้อ 1 ให้คำนึงถึงหลักเกณฑ์ดังต่อไปนี้
 (1) ในการอนุญาตให้นำเข้า ให้พิจารณาชนิดพันธุ์และจำนวนสัตว์ที่มีอยู่ในประเทศเพื่อป้องกันการแพร่พันธุ์มากเกินสมควร วิธีการสืบพันธุ์ ความปลอดภัยของสัตว์ในประเทศและอันตรายที่อาจเกิดจากสัตว์นั้น รวมทั้งความอยู่รอดของสัตว์นั้นหรือผลกระทบต่อความสมดุลของระบบนิเวศน์ทางธรรมชาติ
 (2) ในการอนุญาตให้ส่งออก ให้พิจารณาชนิดพันธุ์และจำนวนสัตว์ที่มีอยู่ในประเทศเพื่อป้องกันมิให้เกิดการสูญพันธุ์ รวมทั้งผลกระทบต่อความสมดุลของระบบนิเวศน์ทางธรรมชาติ
 (3) ในการอนุญาตให้นำผ่าน ให้พิจารณาชนิดพันธุ์และจำนวนสัตว์ให้ตรงกับที่ขออนุญาต และตรวจสอบหลักฐานที่เกี่ยวข้องให้เป็นไปโดยถูกต้อง รวมทั้งความปลอดภัยของสัตว์ในประเทศและอันตรายที่อาจเกิดจากสัตว์นั้น
 (4) ถ้าเป็นการนำเข้า ส่งออกหรือนำผ่าน ซึ่งสัตว์ป่าหรือซากของสัตว์ป่าซึ่งเป็นชนิดพันธุ์ (Species) เดียวกับที่กำหนดไว้ใน อนุสัญญาว่าด้วยการค้าระหว่างประเทศซึ่งชนิดของสัตว์ป่าและพืชป่าที่ใกล้จะสูญพันธุ์ (CITES) ให้พิจารณาตามหลักเกณฑ์ของอนุสัญญาดังกล่าวด้วย
ข้อ 5.
ใบอนุญาตให้นำเข้าหรือให้ส่งออกซึ่งสัตว์ป่าคุ้มครองที่ได้มาจากการเพาะพันธุ์ตามมาตรา 18 (1) หรือซากของสัตว์ป่าคุ้มครองที่ได้มาจากการเพาะพันธุ์และใบอนุญาตให้นำเข้าให้ส่งออก หรือให้นำผ่านซึ่งสัตว์ป่าหรือซากของสัตว์ป่าชนิดพันธุ์ (Species) เดียวกับที่กำหนดไว้ในอนุสัญญาว่าด้วยการค้าระหว่างประเทศซึ่งชนิดของสัตว์ป่าและพืชป่าที่ใกล้จะสูญพันธุ์ (CITES) ให้ใช้ แบบ สป.5 ท้ายกฎกระทรวงนี้
ใบอนุญาตให้นำเข้า ให้ส่งออกหรือให้นำผ่านซึ่งสัตว์ป่าหรือซากของสัตว์ป่าชนิดพันธุ์ (Species) อื่นนอกจากที่กำหนดตามวรรคหนึ่ง ให้ใช้ แบบ สป.6 ท้ายกฎกระทรวงนี้
ข้อ 6.
ในกรณีที่ผู้รับใบอนุญาต จะนำสัตว์ป่าหรือซากของสัตว์ป่าเคลื่อนที่เข้ามาในหรือออกไปนอกราชอาณาจักรตามที่ได้รับอนุญาต ให้ผู้รับใบอนุญาตนำสัตว์ป่าหรือซากของสัตว์ป่านั้นเคลื่อนที่ผ่านด่านตรวจสัตว์ป่าตามที่อธิบดีกำหนดไว้ในใบอนุญาต โดยให้แจ้งเป็นหนังสือตามแบบที่อธิบดีกำหนดต่อพนักงานเจ้าหน้าที่ประจำด่านตรวจสัตว์ป่านั้น
เมื่อพนักงานเจ้าหน้าที่ประจำด่านตรวจสัตว์ป่าได้ตรวจสอบความถูกต้องของใบอนุญาตและสัตว์ป่าหรือซากของสัตว์ป่าที่จะนำเคลื่อนที่ผ่านแล้ว ให้พนักงานเจ้าหน้าที่ประจำด่านตรวจสัตว์ป่าอนุญาตให้นำสัตว์ป่าหรือซากของสัตว์ป่าเคลื่อนที่ผ่านด่านตรวจสัตว์ป่าได้โดยแสดงการอนุญาตไว้ในใบอนุญาตนั้น
ข้อ 7.
ผู้รับใบอนุญาตจะต้องดำเนินการนำเข้า ส่งออกหรือนำผ่านตามที่ได้รับอนุญาตให้เสร็จสิ้นภายในระยะเวลาที่กำหนดไว้ในใบอนุญาต ถ้ามิได้ดำเนินการภายในระยะเวลาดังกล่าวให้ใบอนุญาตเป็นอันสิ้นสุด
ข้อ 8.
เพื่อประโยชน์ในการมีหลักฐานการได้มาซึ่งสัตว์ป่าหรือซากของสัตว์ป่าที่ได้มีการนำเข้ามาในราชอาณาจักรแล้ว ในกรณีที่สัตว์ป่าหรือซากของสัตว์ป่าที่นำเข้ามีจำนวนเพิ่มขึ้นเนื่องจากการสืบพันธุ์หรือสัตว์ป่าตาย ให้ผู้รับใบอนุญาตแจ้งให้พนักงานเจ้าหน้าที่ทราบภายในเจ็ดวันนับแต่วันที่มีการเพิ่มจำนวน เว้นแต่เป็นกรณีที่ผู้รับใบอนุญาตเป็นผู้รับใบอนุญาตให้จัดตั้งและดำเนินกิจการสวนสัตว์สาธารณะ ในการนี้ เมื่อพนักงานเจ้าหน้าที่ได้ตรวจสอบและเห็นว่าถูกต้องแล้วให้ออกหลักฐานการรับแจ้งให้กับผู้แจ้งต่อไป
ข้อ 9.
ผู้รับใบอนุญาตผู้ใดประสงค์จะขอรับใบแทนใบอนุญาตตามข้อ 5 ซึ่งชำรุด เสียหาย หรือสูญหาย ให้ยื่นคำขอใบแทนใบอนุญาตพร้อมด้วยหลักฐานตามที่ระบุไว้ใน แบบ สป.7 ท้ายกฎกระทรวงนี้
การอนุญาตคำขอใบแทนใบอนุญาต ให้ผู้อนุญาตออกใบอนุญาตตามแบบใบอนุญาตเดิม แต่ให้ระบุคำว่า "ใบแทน" ไว้ที่ด้านหน้าด้วย
ให้นำข้อ 1 วรรคสองและวรรคสาม มาใช้บังคับกับการยื่นคำขอใบแทนใบอนุญาตตามวรรคหนึ่งด้วยโดยอนุโลม
<br>
ให้ไว้ ณ วันที่ 25 ตุลาคม พ.ศ. 2537<br>
สุเทพ เทือกสุบรรณ<br>
รัฐมนตรีช่วยว่าการ ฯ ปฏิบัติราชการแทน<br>
รัฐมนตรีว่าการกระทรวงเกษตรและสหกรณ์
= หมายเหตุ =
เหตุผลในการประกาศใช้กฎกระทรวงฉบับนี้ คือ โดยที่มาตรา 5 มาตรา 8 มาตรา 23 และมาตรา 24 แห่งพระราชบัญญัติสงวนและคุ้มครองสัตว์ป่า พ.ศ. 2535 บัญญัติให้การกำหนดหลักเกณฑ์ วิธีการ และเงื่อนไขที่เกี่ยวกับการอนุญาต และใบอนุญาตให้นำเข้าหรือส่งออกซึ่งสัตว์ป่า หรือซากของสัตว์ป่าชนิดที่รัฐมนตรีประกาศกำหนด นำผ่านซึ่งสัตว์ป่าสงวน สัตว์ป่าคุ้มครอง หรือซากของสัตว์ป่าดังกล่าว นำเข้าหรือส่งออกซึ่งสัตว์ป่าคุ้มครองที่ได้มาจากการเพาะพันธุ์หรือซากของสัตว์ป่าดังกล่าว และนำเข้า ส่งออกหรือนำผ่านซึ่งสัตว์ป่าหรือซากของสัตว์ป่าชนิดที่ต้องมีใบอนุญาตหรือใบรับรองให้นำเข้า ส่งออกหรือนำผ่านตามความตกลงระหว่างประเทศว่าด้วยการค้าสัตว์ป่าและซากของสัตว์ป่า ต้องกำหนดโดยกฎกระทรวงจึงจำเป็นต้องออกกฎกระทรวงนี้
= เชิงอรรถ =